
	Zimné kúzlo saského adventu
(Drážďany, Moritzburg, Meissen, Kὅnigstein)



Sasko – územie s bohatou históriou, prekrásnymi mestami, hodnotnými pamiatkami, či drahocennými zbierkami v múzeách. Tento krát vás v rámci predvianočnej nálady pozývame prežiť neopakovateľnú atmosféru saského adventu plného prekvapení! Čaká nás baroková perla Saska, ktorá po rekonštrukcii vstala z popola ako Fénix, či mesto bieleho zlata - Meissen, ktoré neodmysliteľne patrí k prvému európskemu porcelánu. To všetko za zvukov adventných melódií a príjemnej vône klinčekov, vareného vína, či pražených mandlí. V romantickej nálade zostaneme aj pri zámku, kde tancovala Popoluška a neminie nás ani adventná nálada na zámku Wackerbarth, či historický vianočný trh na najstaršej vojenskej pevnosti Európy, kde vraj ponúkajú tú najmaslovejšiu a najchutnejšiu štólu (vianočný koláč) v celom Sasku! Vianočné obdobie v tomto regióne bude určite stáť za to!
Rámcový program: 
1.deň: Po rannom odchode z Bratislavy nás čaká cesta s povinnými prestávkami priamo do saskej metropoly do Drážďan.  Po príchode spoločná prehliadka mesta, v rámci ktorej určite uvidíme barokový skvost – Zwinger, svetoznámu klenotnicu „Grünes Gewolbe“, známu Semperovu Operu, či Frauenkirche, kostol, ktorý vstal z popola. Už pri prehliadke vám  neujde jedna z najväčších atrakcií vianočných Drážďan, ktorú  nájdete pod vyzdobenou Frauenkirche. Ide o 14 m vysokú drevenú pyramídu z Krušných Hôr, ktorú zdobia figúry v životnej veľkosti. Sviatočná melódia, žiariace svetlá, vôňa perníkov a vareného vína, už vyše neuveriteľných 590 rokov prináša každú zimu vianočný trh na Striezelmarkt vianočnú náladu do mesta! Ide o oficiálne zdokumentovaný najstarší trh Nemecka. Kto má rád Vianoce, musí milovať aj Drážďany! Pod týmto sloganom prezentujú usporiadatelia rozmanitú „jedenástku“ drážďanských vianočných trhov, ktoré ponúkajú od klasických vianočných trhov, cez remeselnícky až po stredoveký skutočne všetko. Tešiť sa môžete na  vysoko cenené rezbárske diela z Krušných hôr z prvej ruky za rozumné ceny, pernikári lákajú na pravý perník z Pulsnitzu a vianočné hviezdy na stromček pochádzajú z neďalekej manufaktúry z Hernhutu. Po prehliadke individuálne voľno na trhoch až do podvečera, odchod do Meissenu, ubytovanie neďaleko centra, večera v hoteli.
2. deň: nás hneď po raňajkách dostane do romantickej nálady prehliadka neďalekého zámku Moritzburg. Každoročná zimná výstava „Tri oriešky pre Popolušku“ vám predstaví originálne aj rekonštruované kostýmy a rekvizity z filmu, scény a zákulisie nakrúcania. Priestory zámku sú upravené do rozprávkovej atmosféry. Jeho hodnota samozrejme nespočíva iba v rozprávke o chudobnom dievčati, ktoré to dotiahlo až na princeznú. Drahocenný porcelán, nábytok a maľby sú dodnes nemými svedkami dvornej kultúry bývania a stolovania v 18. storočí. Mimoriadne je cenná aj zbierka loveckých trofejí, ktorá má svoj celoeurópsky význam. Za pozornosť však stojí predovšetkým komnata Augusta Silného, ktorá bola dokonca vyznamenaná Európskou cenou za zachovanie kultúrneho dedičstva. Lôžko vojvodu je jedinečné umelecké dielo, ktoré je vyrobené z viac ako milióna farebných vtáčích pier. Po prehliadke presun do mesta „bieleho zlata“. Skrížené modré meče preslávili Meissen po celom svete. Mesto preslávené porcelánom nás privíta nádherným centrom. Dominuje mu hradný vrch s neskoro gotickým zámkom Albrechtburg a katedrálou, ktoré vytvárajú jednu z najfotografovanejších panorám v Nemecku. Po príchode voľno na obedňajšie maškrty na vianočných trhoch mesta, možnosť prechádzky uličkami pôvabného podhradia s vínom v ruke. Popoludní prehliadka zakončená exkurziou najstaršej európskej porcelánky, ktorá zahŕňa aj bohaté múzeum. Rozmanitosť vystaveného porcelánu siaha od náprstníkov cez miniatúrne figúrky, veľké plastiky a metrové vázy až k 3,5 metra vysokému stolnému nadstavcu z roku 1749, ktorý bol zhotovený pre dvornú tabuľu kráľa Augusta III. Poslednou zastávkou tohto dňa je vinárstvo na barokovom zámku Wackerbarth, zo začiatku 18.stor., ktorého areál tvoria barokové záhrady s vinárstvom na výrobu vína a sektu ako aj vínne pivnice. Jeho prevádzkovatelia ťažia z 800 rokov starej saskej vinárskej tradície. V okúzľujúcom prostredí zámku nás čaká údajne jeden z najromantickejších trhov v Sasku. Iba počas druhého adventného víkendu tu zažijete čarovnú kombináciu remesiel, kultúry a kulinárskych špecialít. Viac ako 60 vybraných remeselníkov a kulinárskych partnerov z regiónu vás privíta v jedinečnom prostredí nádherne vysvieteného prvého zážitkového vinárstva v Európe. Večera v hoteli. 
3. deň: Po raňajkách odchod z hotela. Dnes si si vychutnáme predvianočnú náladu vysoko nad spiacou zimnou krajinou. Tento rok už 28.krát usporiadajú historické vianočné trhy na pevnosti Kὅnigstein v Saskom Švajčiarsku, kde návštevníkov čaká vyše 100 stánkov s nápadmi na vianočné darčeky pre vašich blízkych, ale aj regionálnymi špecialitami z ktorých spomeňme aspoň horúcu zámockú čokoládu, tu pripravovanú štólu, ale aj vychýrené čerstvo údené ryby a klobásky. Zaujímavosťou je aj podzemný vianočný svet, ktorý vzniká v takmer 200 m dlhých chodbách kazemát, ktoré neprestrelí žiadna delová guľa. V stredovekých vonkajších stánkoch stretneme mnoho miestnych umelcov a remeselníkov, ktorí návštevníkom zaručujú mnohé neokukané darčeky. Pozoruhodný je aj adventný kalendár, nachádzajúci sa  v Starých kasárňach, ktorý je so svojimi 112 m najdlhším adventným kalendárom vôbec. V pôsobivej adventnej atmosfére sa môžeme vydať v ústrety viac ako 4 storočia starej histórii, ktorá tu na návštevníkov dýcha zo stien a hradieb pevnosti. Všetky vnútorné pevnosti, vrátane výstav sú totiž pripravené privítať klientov aj počas adventu! Príchod do Bratislavy v neskorších večerných hodinách. 

	Termín zájazdu:  4. 12. – 6. 12. 2026               Cena zájazdu: 389 EUR

	Cena zahŕňa:

	✓  dopravu pohodlným klimatizovaným autobusom
✓  2x ubytovanie v 3*** hoteli s raňajkami a večerou 
✓  služby skúseného sprievodcu
✓  poistenie proti insolventnosti

	Cena nezahŕňa:

	ⓘ  komplexné cestovné poistenie UNION – 3,50€/deň (zahŕňa aj storno zájazdu v prípade onemocnenia, hospitalizácie atď.)
ⓘ príplatok za jednolôžkovú izbu - 80€/pobyt
ⓘ miestny poplatok (povinné!) – 3€/pobyt
ⓘ  adventný trh na barokovom zámku – 11€ 
ⓘ zimná výstava „Popoluška“ na zámku Moritzburg - 10€
ⓘ prehliadka porcelánovej manufaktúry s audioguidom v ČJ + múzeum porcelánu - 15€
ⓘ vstup na adventný trh a pevnosť Kὅnigstein - 13€

